方岳
再用韵酬朱行甫
梦中翠凤飞来双，驾言后土逊名邦。
手持玉简判红紫，敛袂欲以诗城降。
粹容喜动日月角，揖我入对玲珑窗。
为言琼花返蓬阆，下界久矣无根椿。
乃今存者赝本耳，补亡以给青油幢。
人间识真盖亦寡，载酒嘉宾宁论缸。
黄冠诞谲谨勿信，传讹听舛其言咙。
为花作辨氏子，谬妄补入黄锺腔。
耳庸目陋惑世俗，其罪不能三赦蠢。
朱云之孙亦奇士，文有气骨丰而厖。
谓琼赤玉匪为白，不比俗论纷茸尨。
诗筒往来捷於响，夜发严鼓声逢逢。
咨尔岳为谢此老，壮哉寸管飞涛江。